Author: Kappillani

ALLA JDAWWAL BIL-KELMA TIEGĦU
“Ġesù qal lid-dixxipli tiegħu: ‘Min hu dak il-bniedem fostkom li, jekk ibnu jitolbu biċċa ħobż, sejjer jagħtih ġebla? Jew jekk jitolbu ħuta, sejjer jagħtih serp? Mela jekk intom, nies ħżiena bħalkom, tafu tagħtu lil uliedkom ħwejjeġ tajba, kemm aktar Missierkom li hu fis-smewwiet jagħti ħwejjeġ tajba lil min jitlobhomlu?”
Mill-Evanġelju skont San Mattew, kapitlu 7, versi 9-11
L-IMGĦAMMED JIRRIFLETTI
“Alla l-Missier qatt ma jagħtik rigal, xi ħaġa li inti titolbu, hekk, mingħajr ma jkebbibulek sewwa, mingħajr dik ix-xi ħaġa iżjed li lil dak ir-rigal tagħmlu isbaħ. U dak li l-Missier jagħtina iżjed huwa l-Ispirtu, il-veru rigal tal-Missier li fit-talb ma nazzardawx nittamaw. Bit-talb il-bniedem iħabbat fuq il-bieb ta’ Alla biex jitolbu xi grazzja. U Hu, ta’ Missier li hu, jagħtih mhux biss dak li jkun talbu, imma iżjed minn hekk: jagħtih ir-rigal tal-Ispirtu s-Santu.”
Papa Franġisku, Meditazzjoni, ALLA LI JMUR LIL HEMM MINN DAK KOLLU LI AĦNA NITOLBUH, Dar Santa Marta, Vatikan, 9 ta’ Ottubru 2014

L-IMGĦAMMED JISTAQSI LILU NNIFSU
+ B’liema attitudni nersaq lejn Alla meta jien nitolbu xi ħaġa?
+ Liema huma x-xewqat li nixtieq li l-Mulej jagħmel li jseħħu fil-ħajja tiegħi?
L-IMGĦAMMED JINTAFA’ QUDDIEM IL-MULEJ
Kemm inkun qed nara sa mnieħri, Mulej,
meta nistenna li Inti tkun xi ħadd li sempliċement tbaxxi rasek għat-tentufiet li jien xi drabi jfettilli nitolbok.
Kemm Inti Alla li minn qalbek tagħtini ħafna iktar milli jien nista’ noħlom li nistenna minn għandek:
għaliex Inti tfittex li tnaqqax fija l-istess Spirtu Tiegħek, li biH nibda nixtieq biss dak li tixtieq Int għalija.
Inti Alla li jinteressak tabilħaqq il-ġid sħiħ u veru tiegħi.

26 ta’ Frar 2015 MIXJA LEJN L-GĦID IL-KBIR (9) IL-ĦAMIS TAL-EWWEL ĠIMGĦA TAR-RANDAN